Մեկ հատված էլ ռուսալեզու "Նոև Կովչեգ" պարբերականին տված հարցազրույցից /Քոչարյանը պատասխանում է լրագրողի այն հարցին, թե ի՞նչ է սպասվում Հայաստանի տնտեսությանը առաջիկայում/. "Ցավոք, մեր տնտեսության իրավիճակի և հեռանկարի լավատեսական գնահատականի համար ոչ ներքին ու ոչ էլ արտաքին պատճառներ չունեմ: Ավելին, ի հայտ են եկել գլոբալ բնույթի նոր սպառնալիքներ, որոնց ազդեցության աստիճանը դեռ գնահատման կարիք ունի: Ինչպե՞ս կազդեն Արևմուտքի և Ռուսաստանի փոխադարձ պատժամիջոցները համաշխարհային տնտեսության վրա, ինչպե՞ս կարձագանքի դրան ռուսական տնտեսությունը, որքա՞ն երկար կտևի դա, կավելանա՞ն պատժամիջոցները, թե՞՝ ոչ և այլն: Անհասկանալի է, թե ինչ կկատարվի Հայաստանի տնտեսության տարածաշրջանային բաղադրիչի հետ Եվրասիական տնտեսական միություն մտնելուց հետո /խոսքը վերաբերում է Իրանի և Վրաստանի հետ ապրանքաշրջանառությանը/: Եվ ընդհանրապես, տեխնոլոգիական առումով ինչպե՞ս է գործելու միասնական մաքսային տարածքը՝ Ռուսաստանի և Արևմուտքի միջև սահմանված պատժամիջոցների պայմաններում: Այս հարցերի պատասխանները կամ չկան, կամ կրում են ենթադրական բնույթ: Իսկ դա նշանակում է, որ մենք բացասական սպասումների մեծ շրջան ենք մտել": Հատված մեկ այլ հարցազրույցից՝ 24 փետրվարի 2014թ., 2rd.am: "Ի՞նչ խնդիր է լուծում Հայաստանն իր տնտեսության համար՝ բարձրացնելով մաքսատուրքերը ռուսաստանյան մակարդակի և կհաջողի՞ արդյոք անցնցում վերափոխել իր մոտեցումները": Ցավոք, այս երկու հարցազրույցներում Քոչարյանի ներկայացրած բացասական կանխատեսումները ևս իրականություն են դարձել: Նայենք թվերին: Օրինակ, ըստ մամուլի հրապարակումների, 2013 թվականի համեմատ, 2015 թվականին արտահանման ծավալը չի աճել, իսկ ներմուծման ծավալը պակասել է ավելի քան 15 տոկոսով: Ըստ ՌԴ մաքսային վիճակագրության, Հայաստանից Ռուսատան արտահանման 2014 ծավալները 2013-ի համեմատությամբ նվազել են շուրջ 11 տոկոսով: Ըստ վերլուծությունների, 2015 թվականի հունվար-հունիս ամիսներին Հայաստանից Ռուսաստան ապրանքների արտահանումը նվազել է մոտ 40 տոկոսով: